Document ID: 32010R1125
Publication Date: 2010-12-03

Title and Content:
KOMISIJAS REGULA (ES) Nr. 1125/2010
(2010. gada 3. decembris),
ar ko nosaka labības intervences centrus un izdara grozījumus Regulā (EK) Nr. 1173/2009
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 41. pantu saistībā ar tās 4. pantu,
tā kā:
(1)
Komisijas 2008. gada 8. maija Regulas (EK) Nr. 428/2008, kas nosaka intervences centrus labībai (2), I pielikumā par katru dalībvalsti norādīti intervences centri atsevišķi pa graudaugu veidiem, izņemot cietos kviešus.
(2)
Komisijas Regulā (EK) Nr. 1173/2009 (3) norādīti Komisijas Regulas (EK) Nr. 670/2009 (4) 2. pantā noteiktie intervences centri cietajiem kviešiem un rīsiem.
(3)
Komisijas 2009. gada 11. decembra Regulā (ES) Nr. 1272/2009, ar ko nosaka sīki izstrādātus kopīgus noteikumus Padomes Regulas (EK) Nr. 1234/2007 īstenošanai attiecībā uz lauksaimniecības produktu iepirkšanu un pārdošanu valsts intervencē (5), no 2010./2011. gada sezonas paredzēti nosacījumi, saskaņā ar kuriem izraugās un apstiprina labības intervences centrus un to glabāšanas vietas. Šie nosacījumi ietver minētās regulas 3. panta 1. punkta a) apakšpunkta i) punktā noteikto prasību par to, ka minimālā uzglabāšanas ietilpība katram labības intervences centram ir 20 000 tonnu.
(4)
Ar Regulu (ES) Nr. 1272/2009 no 2010. gada 1. jūlija atceļ Regulu (EK) Nr. 670/2009 attiecībā uz labību.
(5)
No 2010. gada 1. jūlija labības intervences centriem, kas noteikti, piemērojot Regulas (EK) Nr. 1234/2007 41. pantu, jāatbilst nosacījumiem, kas paredzēti Regulas (ES) Nr. 1272/2009 2. un 3. pantā. Tāpēc ir lietderīgi atcelt Regulu (EK) Nr. 428/2008 un izdarīt grozījumus Regulā (EEK) Nr. 1173/2009.
(6)
Saskaņā ar Regulas (ES) Nr. 1272/2009 55. panta 1. punktu dalībvalstis ir paziņojušas Komisijas dienestiem intervences centru sarakstu to faktiskajai izraudzīšanai un sarakstu ar šo centru glabāšanas vietām, kuras ir apstiprinātas kā Kopienas regulējuma nosacījumu minimuma prasībām atbilstīgas. Dažas dalībvalstis nav paziņojušas savus labības intervences centrus, jo labības ražošanas apjoms šajās valstīs ir neliels vai aplēsēs nav konstatēti apgabali, kuros varētu būt labības pārpalikums, un intervence nav izmantota ilgu laika posmu.
(7)
Lai nodrošinātu labu valsts intervences režīma darbību, Komisijai jāizraugās intervences centri, pamatojoties uz to ģeogrāfisko atrašanās vietu, un jāpublicē saraksts ar šo centru glabāšanas vietām, iekļaujot visu informāciju, kura ir nepieciešama valsts intervencē iesaistītajiem tirgus dalībniekiem.
(8)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (ES) Nr. 1272/2009 2. pantā minētie labības intervences centri ir norādīti šīs regulas pielikumā.
Visu intervences centru glabāšanas vietu adreses un sīku informāciju par šīm glabāšanas vietām un par intervences centriem publicē tīmekļa vietnē (6).
2. pants
Ar šo atceļ Regulu (EK) Nr. 428/2008.
Svītro Regulas (EK) Nr. 1173/2009 pielikuma A iedaļu.
3. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 3. decembrī

Classification:
Level 1 Categories: 100147
100157
100161
Level 2 Categories: 100191
100197
100253
100282
Level 3 Categories: 5283
4291
5360
2449
1810
All Categories: 20
3170
4291
5283
5360